Gojira

Βιογραφία

Οι Gojira σχηματίστηκαν το 1996 από τον τραγουδιστή και κιθαρίστα Τζο Ντουπλαντιέ, τον αδελφό του και ντράμερ Μάριο Ντουπλαντιέ, τον κιθαρίστα Κριστιάν Αντρέου και τον μπασίστα Αλεσάντρ Κορνιγιόν. Υπό την ονομασία Godzilla ξεκίνησαν να περιοδεύουν και ηχογράφησαν μία σειρά ντέμο από το 1996 ως το 1999. Το ύφος τους ήταν death metal και στις περιοδείες τους άνοιγαν τις εμφανίσεις ονομάτων όπως οι Cannibal Corpse, Edge of Sanity, Impaled Nazarene και Immortal. Το 2001, άλλαξαν το όνομα τους σε Gojira, στην ρομάτζι προφορά του μυθικού τέρατος Godzilla.
Λίγο πριν την αλλαγή του ονόματος τους, ο Ζαν-Μισέλ Λαμπαντιέ αντικατέστησε τον Κορνιγιόν και το συγκρότημα ξεκίνησε τις ηχογραφήσεις του πρώτου του άλμπουμ σε στούντιο του Βελγίου. Ο δίσκος με τίτλο "Terra Incognita" κυκλοφόρησε τον Μάρτιο του 2001 με παραγωγό τα ίδια τα μέλη του σχήματος, ενώ ένα βίντεο κλιπ γυρίστηκε για το κομμάτι "Love". Στο μουσικό τους ύφος, συμπεριλήφθηκαν στοιχεία progressive και groove metal.
Ακολούθησε το ΕΡ "Maciste All'Inferno", ζωντανά ηχογραφημένο στο Μπορντό στις 29 Μαΐου του 2003. Λίγο νωρίτερα είχε κυκλοφορήσει το δεύτερο άλμπουμ των Gojira με τίτλο "The Link". Κατά την περιοδεία για την προώθηση του δίσκου, ηχογραφήθηκε το CD / DVD "The Link Alive", το οποίο κυκλοφόρησε στις 16 Απριλίου 2004.
Το 2005, το συγκρότημα υπέγραψε στην Listenable Records με σκοπό την βελτίωση της προώθησης τους εκτός Γαλλίας, κυκλοφορώντας τον δίσκο "From Mars to Sirius". Για την προώθηση του άλμπουμ περιόδευσαν στην Βόρεια Αμερική με τους Children of Bodom, τους Amon Amarth και Sanctity. Ακολούθησε μία βρετανική περιοδεία με τους Trivium και μία ευρωπαϊκή περιοδεία με τους Sanctity και Annihilator, ενώ συνέχισαν να περιοδεύουν με τους Behemoth, Job for a Cowboy και Beneath the Massacre.
Τον Οκτώβριο του 2008, έφθασε στα ράφια των δισκοπωλείων το άλμπουμ "The Way of All Flesh", το οποίο σκαρφάλωσε στο Top-30 της πατρίδας του συγκροτήματος και μπήκε στις χαμηλές θέσεις του Billboard 200. Στον δίσκο συμμετείχε ο Ράντι Μπλάιθ των Lamb of God και για την προώθηση του, περιόδευσαν για πρώτη φορά ως πρώτο όνομα στις Ηνωμένες Πολιτείες με support συγκροτήματα τους The Chariot και Car Bomb, ενώ συμμετείχαν στην περιοδεία των Metallica και Lamb of God το φθινόπωρο του 2009.
Το Νοέμβριο του 2010, επέστρεψαν στο στούντιο με παραγωγό τον Λόγκαν Μέιντερ, με σκοπό να ηχογραφήσουν ένα ΕΡ του οποίου τα κέρδη θα πήγαιναν στην καταπολέμηση του κυνηγιού της φάλαινας. Παρ' όλα αυτά, λόγω τεχνικών προβλημάτων δεν κυκλοφόρησε ποτέ.
Το 2012, συμφώνησαν με την Roadrunner Records και κυκλοφόρησαν το άλμπουμ "L'Enfant Sauvage", το οποίο μπήκε στο Top-20 στην Γαλλία, την Φινλανδία και τη Νορβηγία, ενώ ανέβηκε στο Top-40 του αμερικάνικου καταλόγου επιτυχιών. Κατά την περιοδεία για την προώθηση του δίσκου, βιντεοσκοπήθηκε το CD / DVD "Les Enfants Sauvages", το οποίο κυκλοφόρησε τον Μάρτιο του 2014.
Το Νοέμβριο του 2014, ο Μάριο Ντουπλαντιέ μετακόμισε στη Νέα Υόρκη και το συγκρότημα έφτιαξε το δικό του στούντιο στο Κουίνς. Το εγχείρημα αυτό ολοκληρώθηκε τον Απρίλιο του 2015 και του δόθηκε η ονομασία Silver Cord Studio. Το έκτο τους άλμπουμ κυκλοφόρησε στις 17 Ιουνίου 2016 με τίτλο "Magma", πουλώντας 17.000 αντίτυπα στις Ηνωμένες Πολιτείες κατά την πρώτη εβδομάδα κυκλοφορίας του και ανεβαίνοντας στην 24η θέση του καταλόγου επιτυχιών, ενώ μπήκε στο Top-10 στην Αυστρία, την Ελβετία, την Φινλανδία, την Γαλλία και τη Νορβηγία. Για την προώθηση του δίσκου περιόδευσαν στην Βόρεια Αμερική με τους Tesseract, πριν συνεχίσουν στο Ηνωμένο Βασίλειο με τους Alter Bridge, Volbeat και Like a Storm.
Το συγκρότημα έλαβε δύο υποψηφιότητες για βραβείο Γκράμι, στην κατηγορία για το καλύτερο ροκ άλμπουμ, όπως και στην κατηγορία καλύτερης metal εκτέλεσης για το τραγούδι "Silvera".